Document ID: 32013D0453

KOMISIJOS ĮGYVENDINIMO SPRENDIMAS
2013 m. rugsėjo 11 d.
kuriuo iš dalies keičiamas Įgyvendinimo sprendimas 2013/443/ES dėl tam tikrų apsaugos priemonių, susijusių su labai patogenišku paukščių gripu, kurį Italijoje sukėlė H7N7 potipio gripo virusas
(pranešta dokumentu Nr. C(2013) 5904)
(Tekstas autentiškas tik italų kalba)
(Tekstas svarbus EEE)
(2013/453/ES)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 1989 m. gruodžio 11 d. Tarybos direktyvą 89/662/EEB dėl veterinarinių patikrinimų, taikomų Bendrijos vidaus prekyboje, siekiant sukurti vidaus rinką (1), ypač į jos 9 straipsnio 4 dalį,
atsižvelgdama į 1990 m. birželio 26 d. Tarybos direktyvą 90/425/EEB dėl Bendrijos vidaus prekyboje tam tikrais gyvūnais ir produktais taikomų veterinarinių ir zootechninių patikrinimų, siekiant užbaigti vidaus rinkos kūrimą (2), ypač į jos 10 straipsnio 4 dalį,
kadangi:
(1)
2013 m. rugpjūčio 15 d. Italijai pranešus apie labai patogeniško paukščių gripo, kurį sukėlė H7N7 potipio gripo virusas, protrūkį, kilusį jos Emilijos-Romanijos regiono Feraros provincijos Ostelato savivaldybėje esančiame ūkyje, Komisija priėmė Įgyvendinimo sprendimą 2013/439/ES (3), kuriame nustatė nuostatas dėl apsaugos ir priežiūros zonų, kurios turi būti nustatytos aplink protrūkio židinį;
(2)
po antro ligos protrūkio Emilijos-Romanos regiono Bolonijos provincijos Mordano savivaldybėje Komisija priėmė Įgyvendinimo sprendimą 2013/443/ES (4), kuriuo patikslino apsaugos ir priežiūros zonas ir nustatė papildomas ribojamąsias zonas. Šios zonos apibrėžtos minėto sprendimo priedo A, B ir C dalyse. Pasireiškus kitiems ligos protrūkiams būtina patikslinti ribojamąsias zonas, kaip apibrėžta Įgyvendinimo sprendimo 2013/443/ES priedo A, B ir C dalyse;
(3)
todėl Įgyvendinimo sprendimo 2013/443/ES priedas turėtų būti atitinkamai iš dalies pakeistas;
(4)
šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Įgyvendinimo sprendimo 2013/443/ES priedas pakeičiamas šio sprendimo priedu.
2 straipsnis
Šis sprendimas skirtas Italijos Respublikai.
Priimta Briuselyje 2013 m. rugsėjo 11 d.

Labels: 18
6